Forslag til RÅDETS BESLUTNING om bemyndigelse af Den Tjekkiske Republik og Polen til at anvende en nedsat momssats på visse arbejdskraftintensive tjenesteydelser i overensstemmelse med proceduren i artikel 28, stk. 6 og 7, i direktiv 77/388/EØF

(forelagt af Kommissionen)

BEGRUNDELSE

Artikel 28, stk. 7, i sjette momsdirektiv indeholder bestemmelse om, at Rådet kan bemyndige en ny medlemsstat, der anmoder herom, til fra den 1. maj 2004 til den 31. december 2005 at anvende de i artikel 12, stk. 3, litra a), tredje afsnit, nævnte nedsatte satser på visse arbejdskraftintensive tjenesteydelser.

Under henvisning til artikel 57 i akten vedrørende vilkårene for de 10 tiltrædende landes tiltrædelse og tilpasningerne af de traktater, der danner grundlag for Den Europæiske Union [1], har Den Tjekkiske Republik og Republikken Polen anmodet om at kunne anvende nedsatte satser på visse arbejdskraftsintensive tjenesteydelser. De har bl.a. anført, at uden denne mulighed skulle der i forbindelse med de berørte arbejdskraftsintensive tjenesteydelser, der hidtil har været pålagt en nedsat sats eller helt har været fritaget for afgift, anvendes den normale momssats, medens de nuværende medlemsstater ikke mødes med et sådant krav, idet disse i henhold til direktivet af 10. februar 2004 [2] kan benytte sig af ordningen med nedsat sats indtil den 31. december 2005.

[1] EFT L 236 af 23.9.2003.

[2] Direktiv 2004/15/EF af 10. februar 2004. EUT L 52 af 21.2.2004, s. 61.

I brev af den 3. februar 2004, der blev registreret i Generalsekretariatet under nr. 2004 A/2672, anmodede Den Tjekkiske Republik om indtil den 31. december 2005 at kunne anvende en nedsat sats i forbindelse med vinduespudsning, rengøring i private husholdninger samt pleje i hjemmet, der er opført under kategori 3 og 4 i bilag K.

Den Tjekkiske Republik har meddelt, at den for indeværende anvender en nedsat sats i forbindelse med de fleste arbejdskraftintensive tjenesteydelser, herunder vinduespudsning, rengøring i private husholdninger og pleje i hjemmet. Hvis disse tjenesteydelser skal belægges med normalsats fra den 1. maj 2004, vil det medføre en prisforhøjelse på disse tjenester. Endvidere er der risiko for, at en sådan stigning i satserne vil få negativ indvirkning på små og mellemstore virksomheder, herunder beskæftigelsessituationen, da disse tjenesteydelser ofte tilbydes af meget små virksomheder. Endvidere er spørgsmålet om anvendelsen af normaltaksten et meget følsomt emne, da disse tjenesteydelser i mange tilfælde har til formål at yde bistand til ældre mennesker og børnefamilier. Endelig mener Den Tjekkiske Republik ikke, at anvendelsen af en nedsat sats skaber konkurrenceforvridning medlemsstaterne imellem.

I brev af 31. marts 2004, der blev registreret af Generalsekretariatet under nr. 2004 A/3726, anmodede Republikken Polen Kommissionen om indtil den 31. december 2005 at kunne anvende en nedsat sats i forbindelse med småreparationer af cykler, sko, lædervarer, beklædningsgenstande og linned (herunder reparations- og ændringsarbejder), som specificeret i kategori 1 i bilag K.

Republikken Polen har anført, at det hidtil har været mindre virksomheder på det lokale marked, der har tilbudt disse tjenesteydelser. I henhold til særordningen for små virksomheder, har disse været fritaget for moms. I forbindelse med reformen af momslovgivningen i Polen, der er nødvendig på grund af landets kommende optagelse i EU, skal denne fritagelsesbestemmelse ophæves, og de pågældende tjenester pålægges den gældende normalsats på 22 %. Polen mener, at anvendelsen af en nedsat sats i højere grad end normalsatsen vil påvirke beskæftigelsen i gunstig retning i denne sektor, og at den er snævert forbundet med forbrugernes efterspørgsel efter sådanne tjenesteydelser. Endelig mener Republikken Polen, at anvendelsen af den nedsatte sats på disse mindre reparationsydelser ikke vil medføre konkurrenceforvridning i det indre marked.

Selv om Kommissionen er forbeholden over for nedsatte satsers indvirkning på beskæftigelsen, mener den, at disse anmodninger er berettigede, at de er blevet indgivet i overensstemmelse med de relevante procedurer, og at de overholder begrænsningerne og betingelserne i det nye stk. 7 i direktiv 77/388/EØF.

Kommissionen foreslår derfor, at Rådet bemyndiger Den Tjekkiske Republik til at anvende en reduceret sats på vinduespudsning, på rengøring i private husholdninger samt på pleje i hjemmet. Den foreslår ligeledes at bemyndige Republikken Polen til at anvende en nedsat sats på mindre reparationstjenester på cykler, sko, lædervarer, beklædningsstande samt linned (herunder reparations- og ændringsarbejder).

Forslag til RÅDETS BESLUTNING om bemyndigelse af Den Tjekkiske Republik og Polen til at anvende en nedsat momssats på visse arbejdskraftintensive tjenesteydelser i overensstemmelse med proceduren i artikel 28, stk. 6 og 7, i direktiv 77/388/EØF

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [3], særlig artikel 28, stk. 6 og 7,

[3] EFT L 145 af 13.6.1977, s. 1. Direktivet er senest ændret ved direktiv [....].

under henvisning til forslag fra Kommissionen [4], og

[4] EFT C [...] af [...], s.[...]

ud fra følgende betragtninger:

(1) I henhold til artikel 28, stk. 6 og 7, i direktiv 77/388/EØF kan Rådet, der enstemmigt træffer afgørelse på forslag af Kommissionen, tillade, at en ny medlemsstat, der har indgivet anmodning herom i overensstemmelse med proceduren og betingelserne i denne artikel, anvender en nedsat momssats på visse arbejdskraftintensive tjenesteydelser.

(2) Den Tjekkiske Republik og Polen har indgivet en anmodning under overholdelse af proceduren og i overensstemmelse med betingelserne i direktivet.

(3) De øvrige medlemsstater er blevet informeret om disse anmodninger.

(4) Denne beslutning har ingen indvirkning på Fællesskabets egne momsindtægter -

VEDTAGET FØLGENDE BESLUTNING:

Artikel 1

I medfør af artikel 28, stk. 6 og 7, i direktiv 77/388/EØF bemyndiges Den Tjekkiske Republik og Polen til i tidsrummet fra 1. maj 2004 til 31. december 2005 at anvende de i artikel 12, stk. 3, litra a), tredje afsnit, omtalte nedsatte satser på følgende tjenesteydelser, som de har indgivet anmodning om:

1) Den Tjekkiske Republik for de under punkt 3 og 4 i bilag K til direktiv 77/388/EØF nævnte sektorer:

a) vinduespudsning og rengøring i private husholdninger

b) pleje i hjemmet.

2) Polen for de under punkt 1 i bilag K til direktiv 77/388/EØF nævnte mindre reparationstjenester på:

a) cykler

b) sko og lædervarer

c) beklædningsgenstande og linned (herunder reparations- og ændringsarbejder).

Artikel 2

Denne beslutning får virkning pr. 1. maj 2004 med forbehold af ikrafttrædelsen af direktiv 2004/... [om tilpasning af direktiv 77/388/EØF på grund af udvidelsen .....], og ophører med at have virkning den 31. december 2005.

Artikel 3

Denne beslutning er rettet til Den Tjekkiske Republik og til Republikken Polen.

Udfærdiget i Bruxelles, den

På Rådets vegne

Formand